༄༅། །སྡོམ་པ་གསུམ་གྱི་རབ་ཏུ་དབྱེ་བའི་བསྡུས་དོན་ཁོག་ཕུབ་བློ་གསལ་འཇུག་པ་བདེ་བྱེད་ཅེས་བྱ་བ་བཞུགས།། ན་མོ་བུདྡྷ་དྷྭ་ཛ་ཡེ། ལུང་དུས་བསྟན་པའི་ཉི་མ་ཆོས་ཀྱི་རྗེ། །ས་སྐྱ་པཎ་ཆེན་ཞབས་ལ་གུས་བཏུད་ནས། །གང་གི་གསུང་རབ་མཆོག་གི་བསྡུས་པའི་དོན། །བློ་གསལ་འཇུག་པ་བདེ་བྱེད་འདིར་སྤེལ་ལོ། །དེ་ལ་འདིར་ཆོས་ཀྱི་རྗེ་ཉིད་ཀྱི་ཞལ་སྔ་ནས། སྐྱེ་བ་དུ་མ་སྦྱངས་པ་དང་། །མཁས་པ་དུ་མ་བསྟེན་པ་དང་། །རྣམ་པར་དཔྱོད་པའི་བློ་གྲོས་ཀྱིས། །ཤེས་བྱ་ཀུན་ལ་འཇིགས་མེད་ཐོབ། །ཅེས་གསུངས་པ་ལྟར་གྱི་དོན་དང་ལྡན་པའི་འཇམ་པའི་དབྱངས་ཀྱི་རྣམ་པར་སྤྲུལ་པ་ས་པཎྜི་ཏ་ཀུན་དགའ་རྒྱལ་མཚན་དཔལ་བཟང་པོ་པས་མཛད་པའི་བསྟན་བཅོས་ཆེན་པོ་སྡོམ་པ་གསུམ་གྱི་རབ་ཏུ་དབྱེ་བ་ཞེས་བྱ་བ་འདི་ནི་སངས་རྒྱས་ཀྱི་བསྟན་པའི་ལུས་ཡོངས་སུ་རྫོགས་པའི་བསྟན་བཅོས་ཡིན་ཏེ། སངས་རྒྱས་ཀྱི་བསྟན་པའི་ཉམས་ལེན་ཐམས་ཅད་སྡོམ་པ་གསུམ་གྱི་ཉམས་ལེན་དུ་འདུས་ཤིང་། སྡོམ་པ་གསུམ་ནི་བསྟན་བཅོས་འདིའི་བརྗོད་བྱའི་གཙོ་བོ་ཡིན་པའི་ཕྱིར། སྡོམ་པ་གསུམ་གྱི་ཐ་སྙད་ནི་རྒྱུད་རྡོ་རྗེ་རྩེ་མོ་ལས་བཤད་པ་ཡིན་ཏེ། རྒྱུད་དེ་ཉིད་ལས། སྡོམ་པ་གསུམ་དང་ཡང་དག་ལྡན། །སོ་སོ་ཐར་དང་བྱང་ཆུབ་སེམས། །རིག་འཛིན་རང་གི་ངོ་བོའོ། །ཞེས་གསུངས་པའི་ཕྱིར། དེ་ལྟ་བུའི་བསྟན་བཅོས་ཆེན་པོ་འདིའི་བསྡུས་དོན་ཁོག་ཕུབ་འཆད་པ་ལ་དོན་ལྔ་སྟེ། མཚན་དོན་བསྟན་པ། མཆོད་པར་བརྗོད་པ། རྩོམ་པར་དམ་བཅའ་བ། གཞུང་དོན་བཤད་པ། མཛད་བྱང་སྨོས་པའོ། །དང་པོ་ནི། སྡོམ་པ་གསུམ་གྱི་ཞེས་སོགས་ཀྱིས་བསྟན། གཉིས་པ་ནི། བླ་མ་དམ་པ་ཞེས་སོགས་དང་། བདེ་གཤེགས་བསྟན་པའི་གསུང་རབ་སེང་གེའི་སྒྲ་ཞེས་སོགས་ནས། འགྲོ་བའི་བླ་མའི་ཞབས་ལ་ཕྱག་འཚལ་ནས་ཞེས་པའི་བར་གྱིས་བསྟན། གསུམ་པ་ནི། དད་ལྡན་སངས་རྒྱས་གསུང་བཞིན་ཞེས་སོགས་ཀྱིས་བསྟན། བཞི་པ་གཞུང་དོན་བཤད་པ་ལ་བཞི་སྟེ། སོ་ཐར་དང་། བྱང་སེམས་དང་། གསང་སྔགས་དང་། གཞུང་སྤྱིའི་རྩོད་སྤོང་སོགས་ཀྱི་སྒོ་ནས་དོན་བསྡུ་བའོ། །དང་སོ་ཐར་ལ། ཉན་ཐོས་སོ་ཐར་དང་། ཐེག་ཆེན་སོ་ཐར་གཉིས་ལས། ཉན་ཐོས་སོ་ཐར་ལ་བསྟན་ཁྲིམས་བདུན་ནི་ཇི་སྲིད་འཚོའི་མཐའ་ཅན་ཡིན་པས་རྟེན་གྱི་གང་ཟག་ཤི་འཕོས་པའི་ཚེ་གཏོང་བའི་སྒྲུབ་བྱེད་རྒྱས་པར་བཤད་ནས་འབྲི་ཁུང་པ་རྣམས་ཤི་འཕོས་ཀྱང་རྗེས་སུ་འབྲང་བར་འདོད་པའི་ལོག་རྟོག་དགག་པ་ནི། ཉན་ཐོས་ཐེག་ཆེན་ལུགས་གཉིས་ཡོད། །ཅེས་པ་ནས། སྡེ་སྣོད་རྣམ་དབྱེ་མེད་པར་ཟད། །ཅེས་པའི་བར་གྱིས་བསྟན། བསྙེན་གནས་སོ་ཐར་ལ་བླངས་པའི་ཡུལ་དང་ལེན་པའི་གང་ཟག་སོགས་ཉན་ཐོས་ནང་ཕན་ཚུན་དང་། ཐེག་པ་ཆེ་ཆུང་མ་འདྲེས་པར་བཤད་ནས། བཀའ་གདམས་པ་རྣམས་བསྙེན་གནས་འབུལ་བ་དང་། གཞན་ལ་འཆོལ་བ་དང་ལྷ་བསྒོམ་པ་ཐ་དད་པའི་ལོག་རྟོག་དགག་པ་ནི། བྱེ་བྲག་སྨྲ་བའི་བསྙེན་གནས་ཀྱང་། །ཞེས་པ་ནས། ཡི་དམ་བསྒོམ་པ་བསོད་ནམས་ཆེ། །ཞེས་པའི་བར་གྱིས་བསྟན། ཐེག་ཆེན་སོ་ཐར་ལ། ཆོ་ག་ནུབ་པ་དང་མ་ནུབ་པ་སོགས་དབྱེ་བ་སོ་སོར་ཕྱེ་ནས་དིང་སང་ལག་ལེན་དུ་འོས་པའི་ཆོ་ག་བྱེ་བྲག་ཏུ་འཆད་པ་ནི། ཐེག་པ་ཆེན་པོ་ལས་བྱུང་བའི། །ཞེས་པ་ནས། བྱང་སེམས་སོ་སོ་ཐར་པར་འགྱུར། །ཞེས་པའི་བར་གྱིས་བསྟན། ཐེག་ཆེན་སོ་ཐར་ལེན་པའི་ཆོ་ག་ལ་འཕྲོས་ནས། ཐེག་ཆེན་སོ་ཐར་གྱི་བསླབ་བྱའི་ཁྱད་པར་བྱེ་བྲག་ཏུ་འཆད་པ་ནི། དེ་ནས་བྱང་ཆུབ་སེམས་དཔའ་ཡི། །ཞེས་པ་ནས། དེ་འདྲའི་རྣམ་དབྱེ་ཤེས་པར་བྱ། །ཞེས་པའི་བར་གྱིས་བསྟན། ཞར་ལ་དེའི་གཏོང་ཚུལ་ནི་ཐེག་ཆེན་སོ་སོར་ཐར་ཡིན་ཡང་། །ཞེས་པ་ནས། དེ་ཡི་འབྲས་བུ་ཤི་ཡང་འབྱུང་། །ཞེས་པའི་བར་གྱིས་བསྟན། ཐེག་པ་ཆེ་ཆུང་གཉིས་ཀ་མཐུན་པར་ལས་འབྲས་ལ་བླང་དོར་ཚུལ་བཞིན་དུ་བྱེད་པ་ནི་སོ་ཐར་གྱི་བསླབ་བྱའི་གཙོ་བོ་ཡིན་པས་འཆད་པ་ནི། དེ་ནས་ལས་དང་རྣམ་སྨིན་གྱི། །ཞེས་པ་ནས། ད་གཟོད་ལས་ཀྱི་རྒྱུ་འབྲས་ལ། །ཤིན་ཏུ་མཁས་པ་ཉིད་དུ་འགྱུར། །ཞེས་པའི་བར་གྱིས་བསྟན། །ལས་འབྲས་ལ་འཕྲོས་ནས་བོད་ཀྱི་ཞང་གཡུ་བྲག་པ་སོགས་གཤིས་ལ་དགེ་སྡིག་ཡོད་པར་འདོད་པའི་ལོག་རྟོག་དང་། འབྲི་ཁུང་པ་ཁ་ཅིག ལས་ཀྱི་འབྲས་བུ་དཀར་ནག་ཟངས་ཐལ་དུ་འདོད་པའི་ལོག་རྟོག་དགག་པ་ནི་རིམ་པ་བཞིན་དུ། མུ་སྟེགས་གྲངས་ཅན་པ་རྣམས་ནི། །ཞེས་པ་ནས། མཁས་པ་རྣམས་ཀྱིས་དཔྱད་པར་བྱ། །ཞེས་པའི་བར་དང་། ཉན་ཐོས་དགེ་བ་ཕལ་ཆེར་ཡང་། །ཞེས་པ་ནས། མཁས་པའི་གཞུང་བཞིན་ཤེས་པར་གྱིས། །ཞེས་པའི་བར་གྱིས་བསྟན། བསླབ་བྱའི་ཁྱད་པར་ལ་འཕྲོས་ནས། འབྲི་ཁུང་པ་ཁ་ཅིག ཐེག་པ་ཆེ་ཆུང་གི་བསླབ་བྱ་ལ་གཅིག་ལ་བཀག་པ་ཐམས་ཅད་ལ་ཡེ་ནས་བཀག་པ་དང་། གཅིག་ལ་གནང་བ་ཐམས་ཅད་ལ་ཡེ་ནས་གནང་བར་འདོད་པའི་ལོག་རྟོག་དགག་པ་ནི། ཡེ་བཀག་ཡེ་གནང་ཞེས་བྱ་བའང་། །སངས་རྒྱས་བསྟན་དང་མཐུན་མ་ཡིན། །ཞེས་པ་ནས། བསླབ་པ་འཆལ་དང་སྔགས་སྦྱོར་བའི། །བྱེད་པོ་སངས་རྒྱས་ཡིན་པར་གསུངས། །ཞེས་པའི་བར་གྱིས་དགག་པའི་བསླབ་བྱ་སྦུ་གུ་ཅན་དང་། གོང་པ་ཅན་སོགས་འདུལ་བའི་སྤྱོད་པ་མ་ཡིན་པས་སྤང་དགོས་པ་དང་། བསླབ་པའི་བསླབ་བྱ་མདོ་བསྐུལ་སོགས་འདུལ་བའི་གཞུང་དང་མཐུན་པར་བྱ་དགོས་པར་འཆད་པ་ནི། སྦུ་གུ་ཅན་དང་གོང་པ་ཅན། །ཞེས་སོགས་དང་། མདོ་བསྐུལ་ལ་སོགས་བྱ་བ་ཀུན། །འདུལ་བའི་གཞུང་དང་མཐུན་པར་གྱིས། །ཞེས་སོགས་ཀྱིས་བསྟན། བོད་དག་སངས་རྒྱས་ཀྱི་བཀའ་དང་དགོངས་འགྲེལ་གྱི་བསྟན་བཅོས་རྣམ་དག་ལ་ཉན་བཤད་མི་བྱེད་པར་བླུན་པོ་རྣམས་ཀྱིས་རང་དགར་སྦྱར་བའི་བསྟན་བཅོས་ལ་ཉན་བཤད་བྱེད་པ་ནི་ཆེར་བླུན་ཞིང་འཁྲུལ་པ་ཡིན་པས་དེ་བཀག་ནས་ཐོས་བསམ་སྒོམ་གསུམ་མ་ནོར་བར་བསྒྲུབ་ཚུལ་འཆད་པ་ནི་ལ་ལ་རྫོགས་པའི་སངས་རྒྱས་ཀྱི། །ཞེས་པ་ནས། འདི་ནི་སངས་རྒྱས་བསྟན་པ་ཡིན། །ཞེས་པའི་བར་གྱིས་བསྟན། དེ་རྣམས་ཀྱིས་སྐབས་དང་པོ་སོ་ཐར་སྡོམ་པའི་བསྡུས་དོན་ཁོག་ཕུབ་བཤད་ཟིན་ཏོ། །འདིར་སྨྲས་པ། སྡུག་བསྔལ་མི་ཟད་འཁོར་བའི་བཙོན་ར་ཆེན་པོ་ནས། །གཏན་དུ་ཐར་པའི་རྣམ་པར་གྲོལ་བ་དོན་གཉེར་བློས། །གཞན་ལ་གནོད་པའི་བསམ་སྦྱོར་ངན་པ་ཀུན་སྤངས་ཏེ། །འདོད་ཆུང་ཆོག་ཤེས་ཡུན་དུ་བསྟེན་པ་སོ་ཐར་སྡོམ། །གཉིས་པ་བྱང་སེམས་སྡོམ་པའི་ཉམས་ལེན་ནི། སྤྱིར་སེམས་བསྐྱེད་ལ། ཉན་ཐོས་ལུགས་དང་། ཐེག་ཆེན་ལུགས་གཉིས་ལས། དང་པོ་ལ་ཐེག་པ་གསུམ་གྱི་སེམས་བསྐྱེད་གསུམ་དང་། ཕྱི་མ་ལ་དབུ་སེམས་ཀྱི་ལུགས་གཉིས་ཡོད་ཅིང་། དེ་གཉིས་ལ་ཡང་དང་པོ་ལེན་པའི་ཆོ་ག་དང་བསླབ་བྱ་སོགས་ཐ་དད་དུ་ཡོད་ཅེས་སྤྱིར་བསྟན་པ་ནི། སེམས་བསྐྱེད་ལ་ནི་ཉན་ཐོས་དང་། །ཞེས་པ་ནས། བསླབ་པར་བྱ་བའང་སོ་སོར་ཡོད། །ཅེས་པའི་བར་གྱིས་བསྟན། ཆོ་གའི་སྐབས་སུ་བཀའ་གདམས་པ་ཁ་ཅིག སེམས་ཙམ་ལུགས་ཀྱི་སེམས་བསྐྱེད་སྐྱེ་བོ་ཀུན་ལ་བྱེད་པ་དང་། དོན་དམ་སེམས་བསྐྱེད་ཆོ་གས་ལེན་པའི་ལོག་རྟོག་དགག་པ་ནི་རིམ་པ་བཞིན་དུ། སེམས་ཙམ་པ་ཡི་སེམས་བསྐྱེད་ནི། །ཞེས་དང་། དོན་དམ་སེམས་བསྐྱེད་ཅེས་བྱ་བ། །ཞེས་སོགས་ཀྱིས་བསྟན། བསླབ་བྱའི་སྐབས་སུ་དབུ་སེམས་ཐུན་མོང་དུ་ལྟུང་བའི་རྣམ་གཞག་སྤྱིར་བསྟན་པ་དང་། འབྲི་ཁུང་པ་ཁ་ཅིག བདག་གཞན་བརྗེ་བའི་བྱང་ཆུབ་ཀྱི་སེམས་བསྒོམ་དུ་མི་རུང་བར་འདོད་པའི་ལོག་རྟོག་དགག་པ་ནི་རིམ་པ་བཞིན་དུ། དེ་ལྟར་སེམས་ཙམ་དབུ་མ་གཉིས། །ཞེས་སོགས་དང་། བྱང་ཆུབ་སེམས་ཀྱི་བསླབ་པ་ལ། །ཞེས་སོགས་ཀྱིས་བསྟན། དེ་ལྟར་སེམས་བསྐྱེད་ཀྱི་ཆོ་ག་དང་། བསླབ་བྱའི་འོག་ཏུ་སེམས་བསྐྱེད་ཀྱི་ཉམས་ལེན་གྱི་གནད་མ་འཆུགས་པ་དགོས་ཚུལ་བྱེ་བྲག་ཏུ་འཆད་པ་ནི། སེམས་བསྐྱེད་ཀྱི་ཉམས་ལེན་གྱི་གནད་འཆུགས་ན་སངས་མི་རྒྱ་བར་བསྟན་པ། གནད་འཆུགས་པ་མ་དག་པའི་སྦྱིན་སོགས་ངོས་བཟུང་བ། ལྷག་བསམ་དག་པས་ཐོས་བསམ་སྒོམ་མ་འཁྲུལ་བར་བྱེད་པར་གདམས་པ་གསུམ་རིམ་པ་བཞིན་དུ། བྱང་ཆུབ་སེམས་ཀྱི་གནད་འཆུགས་ན། །ཞེས་སོགས་དང་། སངས་རྒྱས་དགོངས་པ་མི་ཤེས་པར། །ཞེས་སོགས་དང་། མདོར་ན་སངས་རྒྱས་གསུང་རབ་དང་། །ཞེས་སོགས་ཀྱིས་བསྟན། དེ་རྣམས་ཀྱིས་སྐབས་གཉིས་པ་བྱང་སེམས་སྡོམ་པའི་བསྡུས་དོན་ཁོག་ཕུབ་བཤད་ཟིན་ཏོ། །འདིར་སྨྲས་པ། མ་གྱུར་འགྲོ་བའི་སྡུག་བསྔལ་དངོས་རྒྱུ་བསལ་སླད་དུ། །དོན་གཉིས་མཐར་ཕྱིན་ཀུན་མཁྱེན་སངས་རྒྱས་ཡིད་བྱེད་བློས། །རང་ཉིད་རྟག་ཏུ་གཅེས་པར་འཛིན་པའི་སེམས་སྤངས་ཏེ། །གཞན་ཕན་བསམ་སྦྱོར་རྒྱུན་དུ་བརྟན་པ་བྱང་སེམས་སྡོམ། །གསུམ་པ་གསང་སྔགས་ཀྱི་སྡོམ་པའི་ཉམས་ལེན་བསྟན་པ་ལ། སྨིན་བྱེད་ནོར་བ་མེད་པའི་དབང་བཞི། གྲོལ་བྱེད་འཁྲུལ་པ་མེད་པའི་རིམ་པ་གཉིས། དབང་དང་རིམ་གཉིས་ལས་བྱུང་བའི་ཡེ་ཤེས་ཕྱག་རྒྱ་ཆེན་པོ། ཕྱག་ཆེན་གོམས་པ་ལས་འཁོར་འདས་བསྲེ་བའི་སྤྱོད་པ་སྤྱད་པ་ལ། དེ་ལ་བརྟེན་ནས་ས་ལམ་བགྲོད་དེ་འབྲས་བུ་མངོན་དུ་བྱེད་པའི་ཚུལ་དང་ལྔ་ལས། དང་པོ་ནི། རྡོ་རྗེ་ཐེག་པའི་ཉམས་ལེན་ཐམས་ཅད་སྨིན་གྲོལ་གཉིས་སུ་འདུས་པ་ལས། སྨིན་བྱེད་ཀྱི་དབང་ནི། བླ་མ་མཚན་ཉིད་དང་ལྡན་པ་ཞིག་གིས་རྒྱུད་སྡེ་ལས་གསུངས་པའི་དཀྱིལ་འཁོར་དུ་ཆོ་ག་འཁྲུལ་པ་མེད་པས་དབང་བསྐུར་བ་ལ་བརྟེན་སློབ་མས་སྔགས་སྡོམ་ཐོབ་པ་དེ་ལ་འཇོག་པ་ཡིན་ནོ་ཞེས་པ་ནི། རྡོ་རྗེ་ཐེག་པའི་ལམ་ཞུགས་ཏེ། །ཞེས་པ་ནས། དེ་ཡི་སྡོམ་པ་གསུམ་ལྡན་འགྱུར། །ཞེས་པའི་བར་གྱིས་བསྟན། དེང་སང་བོད་འདིར་ནི་ཕྱག་རྒྱ་པ་ཁ་ཅིག བྱིན་རླབས་ཙམ་སྨིན་བྱེད་ཀྱི་དབང་དུ་འདོད་པ། གྲངས་ངེས་མེད་པ་དབང་བསྐུར་བྱེད་པ། དཀྱིལ་འཁོར་མ་དག་པར་དབང་བསྐུར་བྱེད་པ། ཆོ་ག་མ་དག་པས་དབང་བསྐུར་བྱེད་པ། དབང་བསྐུར་མེད་ཀྱང་ཟབ་ལམ་བསྒོམ་པ། དབང་པོ་རབ་འབྲིང་ཕྱེ་ནས་སྨྲ་བ། སེམས་བསྐྱེད་ཙམ་གྱིས་གསང་སྔགས་བསྒོམ་པ། གཏོར་མ་དང་ཏིང་ངེ་འཛིན་གྱི་དབང་བསྐུར་སྨིན་བྱེད་དུ་འདོད་པ། དབང་བསྐུར་ཕྱི་ནས་ཁས་ལེན་བྱེད་པ། སེམས་ཉིད་རྟོགས་ན་དབང་མི་དགོས་པར་འདོད་པ། ཆོ་ག་མེད་པ་བླ་མའི་ལུས་དཀྱིལ་ཙམ་ལས་སྨིན་བྱེད་ལེན་པ། བྱ་རྒྱུད་སོགས་ལའང་དབང་བཞི་དང་རིམ་གཉིས་ཡོད་པར་འདོད་པ། སྔགས་ལ་མོས་པ་ཆོས་སྒོར་བྱས་ནས་ཟབ་ལམ་བསྒོམ་རུང་དུ་འདོད་པ། དབང་བསྐུར་མུ་བཞིར་འདོད་པ་དང་བཅུ་བཞི་ཙམ་བྱུང་བ་རིམ་པ་བཞིན་དུ་དགག་པ་ནི། དེང་སང་རྡོ་རྗེ་ཕག་མོ་ཡིས། །ཞེས་སོགས་ཀྱིས་དང་པོ་དང་། དེས་ན་ཉན་ཐོས་ཐེག་པ་དང་། །ཞེས་སོགས་ཀྱིས་གཉིས་པ་དང་། དེང་སང་བྱིན་རླབས་མི་བྱེད་ཅིང་། །ཞེས་སོགས་ཀྱིས་གསུམ་པ་དང་། དབང་བསྐུར་བྱེད་པ་ཕལ་ཆེར་ཡང་། །ཞེས་སོགས་ཀྱིས་བཞི་པ་དང་། དབང་བསྐུར་མེད་ཀྱང་ལམ་ཟབ་མོ། །ཞེས་སོགས་ཀྱིས་ལྔ་པ་དང་། ཁ་ཅིག་གང་ཟག་དབང་པོ་རབ། །ཅེས་སོགས་ཀྱིས་དྲུག་པ་དང་། ལ་ལ་སེམས་བསྐྱེད་བྱས་པ་ལ། །ཞེས་སོགས་ཀྱིས་བདུན་པ་དང་། གཏོར་མའི་དབང་བསྐུར་ཞེས་བྱ་དང་། །ཞེས་སོགས་ཀྱིས་བརྒྱད་པ་དང་། འགའ་ཞིག་གསང་སྔགས་ད་ལྟ་སྤྱོད། །ཅེས་སོགས་ཀྱིས་དགུ་པ་དང་། ལ་ལ་སེམས་ཉིད་མ་རྟོགས་ན། །ཞེས་སོགས་ཀྱིས་བཅུ་པ་དང་། ཁ་ཅིག་ཆོ་ག་མེད་བཞིན་དུ། །ཞེས་སོགས་ཀྱིས་བཅུ་གཅིག་པ་དང་། ཁ་ཅིག་བྱ་བའི་རྒྱུད་སོགས་ལའང་། །ཞེས་སོགས་ཀྱིས་བཅུ་གཉིས་པ་དང་། ལ་ལ་དབང་བསྐུར་མ་བྱས་ཀྱང་། །ཞེས་སོགས་ཀྱིས་བཅུ་གསུམ་པ་དང་། ལ་ལ་དབང་བསྐུར་མུ་བཞིར་འདོད། །ཅེས་སོགས་ཀྱིས་བཅུ་བཞི་པ་དབང་བསྐུར་མུ་བཞིར་འདོད་པ་དགག་པ་བསྟན། ཞར་ལ་ཁ་ཅིག་གསང་གྲོགས་ཀྱི་ལྟུང་བ་མེད་པར་འདོད་པ་དགག་པ་ནི། ཁ་ཅིག་གསང་སྔགས་གསང་བ་ལ། །ཞེས་སོགས་ཀྱིས་བསྟན། གྲོལ་བྱེད་རིམ་གཉིས་ལ་ཕྱག་རྒྱ་བ་ཁ་ཅིག སྔོན་གྱི་གྲུབ་ཐོབ་རྣམས་ཐབས་ལམ་རེ་རེ་བས་གྲོལ་བ་ཡིན་པས། རིམ་པ་གཉིས་ཆར་བསྒོམ་པ་ལ་དགོས་པ་མེད་དོ། །ཞེས་སྨྲ་བ་རྣམས་བཀག་ནས། ས་སྐྱ་པ་རང་ལུགས་ལ་བླ་མེད་ཀྱི་ལམ་རིམ་པ་གཉིས་སུ་བསྒྲུབ་སྟེ་སངས་རྒྱ་བ་ལ་ཐབས་ཤེས་ཚང་བ་དགོས་སོ་ཞེས་པ་སྟོན་པ་ལ། ཁ་ཅིག་འཁྲུལ་དང་མ་འཁྲུལ་མེད། །ཅེས་པ་ནས། དེ་ཕྱིར་འདི་ལ་མཁས་རྣམས་ཀུན། །ཞེས་པའི་བར་གྱིས་བསྟན། དེ་ལས་འཕྲོས་ནས་བསྟན་པའི་རྩ་བ་སྡོམ་གསུམ་ལེན་ཚུལ། སྔགས་ཀྱི་ལམ་བསྐྱེད་རིམ་དང་གཏུམ་མོ་བསྒོམ་ཚུལ། མདོ་སྔགས་ཀྱི་བླ་མའི་ཁྱད་པར་རྣམས་ལ་འཁྲུལ་པ་འགོག་པ་དང་། གནད་ཀྱི་དོན་སྡོམ་པ་དང་མི་ལྡན་ན་དགེ་སྦྱོང་དུ་མི་འགྱུར། སེམས་བསྐྱེད་མ་ཐོབ་ན་རྒྱལ་སྲས་སུ་མི་འགྱུར། དབང་བསྐུར་མ་ཐོབ་ན་གསང་སྔགས་པར་མི་འགྱུར་ཞེས་པ་ནི། གང་དག་རབ་ཏུ་བྱུང་འདོད་ན། །ཞེས་པ་ནས། སྔགས་པ་དབང་བསྐུར་མེད་པ་གསུམ། །སངས་རྒྱས་བསྟན་པའི་ཆོམ་རྐུན་ཡིན། །ཞེས་པའི་བར་གྱིས་བསྟན། དབང་དང་རིམ་གཉིས་ལས་བྱུང་བའི་ཡེ་ཤེས་ཕྱག་ཆེན་ལ། མཚོན་བྱེད་དཔེ་དང་མཚོན་བྱ་དོན་གཉིས་ཏེ། དང་པོའི་སྐབས་སུ་ཆོ་ག་འགའ་ཞིག་གི་བྱེད་པས་རྟོགས་པ་ནང་དུ་ཁ་ཚོམ་པ་ཙམ་ལ་ཕྱག་ཆེན་དུ་འདོད་པ་བཀག་ནས། རང་ལུགས་ཀྱི་ཕྱག་ཆེན་ངོས་བཟུང་བ་དང་། གཞན་ལུགས་ཀྱི་ཕྱག་ཆེན་རྒྱ་ནག་ལུགས་སུ་བསྟན་པ་སོགས་ནི། ཕྱག་རྒྱ་ཆེན་པོ་བསྒོམ་ན་ཡང་། །ཞེས་པ་ནས། བྱིན་རླབས་སངས་རྒྱས་རྣམས་ཀྱི་ཡིན། །ཞེས་པའི་བར་གྱིས་བསྟན། དེ་ལས་འཕྲོས་ནས། ཁ་ཅིག་ད་ལྟ་གསང་སྔགས་ཀྱི་ཆོས་ལ་དད་པ་ཆེ་ན་སྐྱེ་བ་སྔ་མ་དབང་བསྐུར་ཐོབ་པ་ཞིག་ཡིན་པས་ད་ལྟ་ཕྱག་ཆེན་གྱི་བསྒྱུར་དབང་བསྐུར་བ་མི་དགོས་ཟེར་བ་དགག་པ་ནི། ཁ་ཅིག་སྐྱེ་བ་སྔ་མ་ལ། །ཞེས་པ་ནས། དེ་ལ་ཁོ་བོ་ངོ་མཚར་སྐྱེ། །ཞེས་པའི་བར་གྱིས་བསྟན། མཚོན་བྱ་དོན་ལ། ཁ་ཅིག་ཞི་གནས་ཅུང་ཟད་ཙམ་དང་། སྣང་སྟོང་ཟུང་འཇུག་གི་རྟོགས་པ་ཕྲ་མོ་སྐྱེས་པ་ལ་མཐོང་ལམ་དུ་ངོ་སྤྲོད་བྱེད་པ་དགག་པ་ནི། ལ་ལ་ཞི་གནས་ཅུང་ཟད་དང་། །ཞེས་པ་ནས། དེས་ན་ངེད་ཀྱི་མཐོང་ལམ་ནི། །འཕགས་པ་མིན་ལ་འབྱུང་མི་སྲིད། །ཅེས་པའི་བར་གྱིས་བསྟན། ཞར་ལས་འཕྲོས་པ་ཐེག་པ་གསུམ་གྱི་ལག་ལེན་དང་། ཐེག་པ་ཆེ་ཆུང་གི་བླ་མའི་དབྱེ་བ་དང་། དབང་བསྐུར་དང་པོ་སོགས་མ་ཐོབ་པར་དེ་དང་དེའི་ལམ་བསྒོམ་པ་དགག་པ་དང་། གཏོར་མ་དང་ཕུད་མཆོད་ཀྱི་ལག་ལེན་ལ་འཁྲུལ་པ་འགོག་པ་དང་། ལྷའི་སྐུ་མདོག་དང་ཕྱག་མཚན་ལ་འཁྲུལ་པ་འགོག་པ་དང་། རབ་གནས་དང་སྦྱིན་སྲེག་གསང་འདུས་སོགས་མདོ་ལུགས་སུ་འདོད་པ་དགག་པ་ནི་རིམ་པ་བཞིན། ཐེག་པ་གསུམ་གྱི་ལག་ལེན་ཡང་། །ཞེས་སོགས་དང་། ཉན་ཐོས་རྣམས་ཀྱི་བླ་མ་ནི། །ཞེས་སོགས་དང་། དབང་བསྐུར་དང་པོ་མ་ཐོབ་པར། །ཞེས་སོགས་དང་། གཞན་ཡང་གངས་རིའི་ཁྲོད་འདི་ན། །ཞེས་སོགས་དང་། སངས་རྒྱས་རབ་ཏུ་བྱུང་བ་ཡིས། །ཞེས་སོགས་དང་། ཡི་དམ་ལྷ་ཡི་སྒྲུབ་ཐབས་དང་། །ཞེས་སོགས་ཀྱིས་བསྟན། རྟོགས་བྱ་སྤྲོས་བྲལ་གྱི་ལྟ་བ་ལ། ཐེག་པ་རིམ་པ་དགུ་ལ་ལྟ་བ་ཐ་དད་ཡོད་པར་འདོད་པ་དང་། དབུ་མ་ནས་བཟུང་སྟེ་གསང་སྔགས་རྒྱུད་སྡེ་བཞི་ལ་ལྟ་བ་ཐ་དད་ཡོད་པར་འདོད་པ་དང་། རྣལ་འབྱོར་བཞི་ལ་ལྟ་བ་ཐ་དད་ཡོད་པ་རྣམས་དགག་པ་ནི་རིམ་པ་བཞིན། ལ་ལ་ཐེག་པ་རིམ་དགུ་ལ། །ཞེས་སོགས་དང་། ཁ་ཅིག་དབུ་མའི་ལྟ་བ་ནི། །ཞེས་སོགས་དང་། གསང་སྔགས་སྔ་འགྱུར་བ་རྣམས་ནི། །ཞེས་སོགས་ཀྱིས་བསྟན། ཞར་ལ་རྒྱུད་སྡེ་བཞིའི་སྒྲུབ་ཐབས་ལ་འཁྲུལ་པ་དགག་པ་ནི། རྒྱུད་སྡེ་བཞི་ཡི་སྒྲུབ་པ་ཡང་། །ཞེས་པ་ནས། རང་བཟོའི་རྣམ་ཐར་སྤྱོད་པ་མཚར། །ཞེས་པའི་བར་གྱིས་བསྟན། བཞི་པ་སྤྱོད་པ་ནི། བླང་དོར་གཉིས་སུ་དེར་རྟོགས་པའི་རྣལ་འབྱོར་པ་བརྟན་པ་ཆེན་པོ་ལ་གནས་པ་དེས། ནང་གི་གནས་སུམ་ཅུ་རྩ་བདུན་གྱི་རླུང་སེམས་དབུ་མར་ཐིམ་སྟེ་ས་བཅུ་གསུམ་པའི་རྟོགས་པ་རྣམས་བགྲོད་པར་བྱ་བ་དང་། ཕྱི་རོལ་འཛམ་བུའི་གླིང་གི་པུ་ལི་ར་མ་ལ་ཡ་ལ་སོགས་པའི་ཡུལ་རྣམས་དང་། དེར་གནས་པའི་མཁའ་འགྲོ་རྣམས་དབང་དུ་བསྡུ་བར་བྱ་བའི་ཕྱིར། ཕྱི་རོལ་གྱི་ཡུལ་ཅན་སོ་བདུན་དུ་བརྟུལ་ཞུགས་ཀྱི་སྤྱོད་པ་ལ་རྒྱུ་བ་ཡིན་པ་ལས། བོད་འདིར་ནི་དབང་བསྐུར་དང་རིམ་གཉིས་ཀྱི་རྟོགས་པ་ཅི་ཡང་མེད་པ་ལ་སྒོམ་ཆེན་དུ་རློམ་པ་དག་སྤྱོད་པ་ལ་རྒྱུ་བ་དང་། གང་དུ་རྒྱུ་བའི་གནས་ཀྱང་ཏི་སེ་ལ་གངས་ཅན་དུ་འཁྲུལ་པ་དང་། རྩ་རི་ལ་རི་ཏྲ་རུ་འཁྲུལ་པ་རྣམས་འགོག་པ་ནི། དབང་བཞི་ཡོངས་སུ་རྫོགས་པ་དང་། །ཞེས་པ་ནས། ཡུལ་དེར་འགྲོ་བ་རྒྱུད་ལས་བཀག །ཅེས་པའི་བར་གྱིས་བསྟན། ལྔ་པ་འབྲས་བུ་མངོན་དུ་བྱེད་པའི་ཚུལ་ནི། མཐར་ཐུག་གི་འབྲས་བུ་དང་། གནས་སྐབས་ཀྱི་འབྲས་བུ་གཉིས་ལས། དང་པོ་ནི། ལམ་ཐབས་ཤེས་ཟུང་འཇུག་བསྒོམ་པ་ལས། འབྲས་བུ་སངས་རྒྱས་ཀྱི་ས་ཡང་ཟུང་འཇུག་ཡིན་པ་ཞིག་ཐོབ་པ་ཡིན་མོད་ཀྱང་། ཁ་ཅིག་དཀར་པོ་ཆིག་ཐུབ་ལས་འབྲས་བུ་སྐུ་གསུམ་འབྱུང་བ་འདོད་པ་དང་། ཟུང་འཇུག་བསྒོམ་པ་ལས་འབྲས་བུ་འོད་གསལ་གཅིག་ཏུ་འདོད་པ་དང་། ས་ལམ་མ་བགྲོད་པར་འཚང་རྒྱ་བར་འདོད་པ་དང་། དབང་བཞི་དང་ལམ་བཞི་མེད་པར་འབྲས་བུ་སྐུ་བཞི་འདོད་པ་དང་། འབྲས་བུའི་མཐར་ཐུག་འོད་གསལ་དུ་འདོད་པ་རྣམས་འགོག་པ་ནི། ཁ་ཅིག་དཀར་པོ་ཆིག་ཐུབ་ལས། །ཞེས་པ་ནས། ལྟ་བ་མཐར་ཐུག་ཡིན་པར་གསུངས། །ཞེས་པའི་བར་གྱིས་བསྟན། གཉིས་པ་གནས་སྐབས་ཀྱི་འབྲས་བུ་ནི། ས་དང་པོ་ཡན་ཆད་ཐོབ་པ་ལ་གྲུབ་ཐོབ་ཅེས་པའི་ཐ་སྙད་མདོ་སྔགས་གཉིས་ཀ་མཐུན་པར་གསུངས། དེ་ལས་གཞན་རྟོགས་ལྡན་ཉིད་ཆེད་དུ་བཟང་བར་མ་གསུངས་ཀྱང་། ཁ་ཅིག་གྲུབ་ཐོབ་ལས་རྟོགས་ལྡན་བཟང་ཞེས་པ་དང་། ཉམས་ངན་ལ་གོ་བ་འབྲིང་རྟོགས་པ་བཟང་བར་འདོད་པ་དང་། རྩེ་གཅིག་དང་སྤྲོས་བྲལ་སོགས་ཀྱི་རྣལ་འབྱོར་བཞི་པའི་རིམ་པ་དང་སྦྱོར་བ་དགག་པ་ནི་རིམ་པ་བཞིན། ལ་ལ་གྲུབ་ཐོབ་ངན་ཞེས་ཟེར། །ཞེས་སོགས་དང་། ལ་ལ་ཉམས་དང་གོ་བ་དང་། །ཞེས་སོགས་དང་། རྩེ་གཅིག་དང་ནི་སྤྲོས་བྲལ་དང་། །ཞེས་སོགས་ཀྱིས་བསྟན། དེ་ཡན་ཆད་ཀྱིས་སྡོམ་གསུམ་སོ་སོའི་སྐབས་བསྟན་ཟིན་ནས། ད་ནི་གཞུང་སྤྱི་ལ་རྩོད་པ་སྤངས་པ་སོགས་ཀྱི་སྒོ་ནས་དོན་བསྡུ་བ་སྟོན་ཏེ། དེ་ཡང་ཐེག་པ་རང་ས་ན་བདེན་པས་དགག་བསྒྲུབ་ལ་ངེས་པ་མེད་དོ། །ཞེས་སྨྲ་བ་འགོག་པ་དང་། ཆོས་ཀྱི་གནད་མ་འཆུགས་པ་གལ་ཆེ་བར་སྟོན་པ་དང་། གནད་བཅོས་པའི་བདུད་ཇི་ལྟར་བྱུང་བའི་ཚུལ་གླེང་གཞི་དང་བཅས་ཏེ་སྟོན་པ་དང་། འཁྲུལ་པའི་གྲུབ་མཐའ་ལུང་རིགས་ཀྱིས་སུན་འབྱིན་པའི་ཚུལ་གླེང་གཞི་དང་བཅས་ཏེ་སྟོན་པ་དང་། བྱེ་བྲག་ཏུ་ལུང་གིས་སུན་འབྱིན་པའི་ཚུལ། ལུང་སྦྱོར་ཇི་ལྟར་བྱེད་པའི་ཚུལ། ཁུངས་ནས་མ་བྱུང་བའི་གདམས་ངག་དང་། མདོ་རྒྱུད་དུ་གྲགས་པ་རྣམས་ཚད་མར་མི་རུང་བར་བསྟན་པ། སྐུ་གཟུགས་རིང་བསྲེལ་དང་། གློ་བུར་གྱི་ལྟས་རྣམས་མཁས་པ་ལ་དྲིས་ནས་རྟོག་དཔྱོད་བྱ་དགོས་པར་བསྟན་པ་དང་། ཚིག་ལ་འཁྲུལ་པ་དགག་པ་རྣམས་ནི་རིམ་པ་བཞིན། ཁ་ཅིག་ཐེག་པ་རང་ས་ནས། །ཞེས་སོགས་དང་། ཆོས་གཞན་ལེགས་པར་བསྟན་ན་ཡང་། །ཞེས་སོགས་དང་། དེ་ལ་གནད་རྣམས་བཅོས་པའི་བདུད། །ཅེས་སོགས་དང་། འཁྲུལ་པའི་གྲུབ་མཐའ་སུན་འབྱིན་པའི། །ཞེས་སོགས་དང་། གལ་ཏེ་ལུང་དང་འགལ་གྱུར་ན། །ཞེས་སོགས་དང་། བླུན་པོ་མཁས་པར་འཆོས་པ་འགའ། །ཞེས་སོགས་དང་། སྙན་བརྒྱུད་དང་ནི་ཚིག་བརྒྱུད་དུ། །ཞེས་སོགས་དང་། རིང་བསྲེལ་དང་ནི་ཐུགས་དང་ལྗགས། །ཞེས་སོགས་དང་། དེ་ནས་ཚིག་ལ་འཁྲུལ་པ་ཡི། །ཞེས་སོགས་ཀྱིས་བསྟན། སངས་རྒྱས་གསུང་རབ་དྲི་མ་མེད། །ཅེས་སོགས་ཀྱིས་སྔར་རྒྱ་བོད་དུ་ཆོས་ལོག་བྱུང་བ་རྣམས་སྐྱེས་ཆེན་གོང་མས་བཀག་ཚུལ་རྒྱས་པར་བཤད་ནས། དེང་སང་ཆོས་ལོག་འཕེལ་བ་རྣམས་ཀྱང་འགོག་རིགས་པར་བསྟན། བདག་ནི་སེམས་ཅན་ཀུན་ལ་བསམ། །ཞེས་སོགས་ཀྱིས་བསྟན་བཅོས་རྩོམ་པའི་ཀུན་སློང་ལྷག་བསམ་རྣམ་པར་དག་པ་བསྟན། བདག་གིས་སྒྲ་དང་ཚད་མ་བསླབས། །ཞེས་སོགས་ཀྱིས་ནི་བསྟན་བཅོས་རྩོམ་པའི་རྒྱུ་མཁས་པའི་ཤེས་རབ་བསྟན་པ་ཡིན་ནོ། །སྤྱི་དོན་ལྔ་པ་མཛད་བྱང་སྨོས་པ་ནི། སྡོམ་པ་གསུམ་གྱི་རབ་ཏུ་དབྱེ་བ་ཞེས་སོགས་ཀྱིས་བསྟན། དེ་རྣམས་ཀྱིས་སྐབས་གསུམ་པ་རིག་པ་འཛིན་པའི་བསྡུས་དོན་ཁོག་ཕུབ་འཕྲོས་དོན་དང་བཅས་པ་མ་ཚང་བ་མེད་པ་བཤད་ཟིན་ཏོ། །འདིར་སྨྲས་པ། འཁྲུལ་ངོར་སྣང་བའི་ཐ་མལ་སྣོད་བཅུད་སྣང་བ་འདི། །སྣང་སྟོང་རང་བཞིན་ལྷ་སྐུ་བདེ་སྟོང་རོལ་བའི་ངང་། །རང་བཞིན་འོད་གསལ་འཁོར་འདས་མཉམ་ཉིད་རོ་གཅིག་ཏུ། །འཛིན་མེད་གོམས་འདྲིས་རྒྱུན་ཏུ་བརྟན་པ་གསང་སྔགས་སྡོམ། །དེ་དག་གིས་ནི་སྤྱིར་གཞུང་དོན་འཆད་པའི་ཚུལ་ལ། དགོས་དོན། བསྡུས་དོན། ཚིག་དོན། མཚམས་སྦྱར། བརྒལ་ལན་དང་ལྔ་ཡོད་པའི་ནང་ནས། བསྡུས་དོན་གྱི་སྒོ་ནས་གཞུང་འཆད་ཚུལ་བསྟན་པ་ཡིན་ལ། དེ་ལ་ཡང་གཞུང་སྤྱིའི་བསྡུས་དོན་དང་། གཞུང་སོ་སོའི་བསྡུས་དོན་གཉིས་ལས། འདིར་བཤད་པ་ནི་ཕྱི་མ་ཡིན་ཏེ། གཞུང་གི་དབུ་ཞབས་མ་ལུས་པའི་དོན་བསྡུས་པའི་སྒོ་ནས་ཁོག་ཕུབ་པ་ནི་གཞུང་སོ་སོའི་བསྡུས་དོན་དང་། གཞུང་སྤྱིའི་ལུས་རྣམ་པར་གཞག་པ་ཙམ་ནི་གཞུང་སྤྱིའི་བསྡུས་དོན་ཡིན་པས་སོ། །དེ་སྐད་དུ་མཁས་པ་འཇུག་པའི་སྒོ་ལས། བསྡུས་པའི་དོན་ལ་རྣམ་གཉིས་ཏེ། །ངག་དོན་བསྡུས་ཏེ་བསྟན་པ་དང་། །གཞུང་དོན་སོ་སོའི་བསྡུས་དོན་ནོ། །དོན་འདུས་ཚིག་གསལ་བརྗོད་པ་བདེ། །ངག་ཉུང་ཚིག་སྙོམས་བཟུང་བ་སླ། །བསྡུས་དོན་ཉིད་ཀྱིས་གཞུང་གོ་བ། །དེ་འདྲ་གང་གིས་ཤེས་དེ་མཁས། །ཞེས་སོགས་གསུངས་པས་སོ། །ཐུབ་དབང་གཉིས་པ་ས་སྐྱ་པཎ་ཆེན་གྱི། །གསུང་རབ་མཆོག་གི་བསྡུས་དོན་ཁོག་ཕུབ་འདི། །ཚད་ལྡན་མཁས་པའི་ལེགས་བཤད་རྒྱ་མཚོ་ལ། །བློ་གསལ་འཇུག་པ་བདེ་ཕྱིར་ཁོ་བོས་སྤེལ། །ཀྱེ་མ་ཟས་གཙང་སྲས་ཀྱི་བསྟན་པའི་མཇུག །འཛིན་མའི་ཁྱོན་འདི་ངན་པས་ཁྱབ་པའི་དུས། །བླང་དོར་ཤེས་པའི་མཁས་པ་ཉིན་སྐར་ཙམ། །ཀྱི་ཧུད་འདི་ལ་བསམ་གྱིན་མཆི་མ་དཀུ། །འོན་ཀྱང་བདག་ནི་ལས་འཕྲོ་ཆེར་བཟང་བས། །སྐྱོན་མེད་བླ་མ་མཆོག་གིས་རྗེས་བཟུང་ཞིང་། །ཤེས་བྱ་ཀུན་ལ་འཇིགས་མེད་བློ་རྒྱས་པས། །དེང་སང་འདི་ན་དཔྱོད་ལྡན་ཀུན་གྱིས་བསྔགས། །སྔོན་བྱོན་མཁས་པའི་ལེགས་བཤད་ཆུ་འཛིན་ལས། །བསྡུས་དོན་ངོ་མཚར་ཆར་འདི་ཁོ་བོས་ཕབ། །འདི་ལ་སྐལ་བཟང་བློ་གསལ་རྨ་བྱ་རྣམས། །དགའ་བས་ལེགས་བཤད་གར་གྱིས་ཀུན་དགྱེས་མཛོད། །ཅེས་བསྟན་བཅོས་ཆེན་པོ་སྡོམ་པ་གསུམ་གྱི་རབ་ཏུ་དབྱེ་བའི་བསྡུས་དོན་ཁོག་ཕུབ་བློ་གསལ་འཇུག་པ་བདེ་བྱེད་ཅེས་བྱ་བ་འདི་ནི། རིགས་ཐམས་ཅད་དང་དཀྱིལ་འཁོར་ཐམས་ཅད་ཀྱི་ཁྱབ་བདག་དྲུག་པ་རྡོ་རྗེ་སེམས་དཔའི་ངོ་བོར་གྱུར་པ་རྗེ་བཙུན་མུས་པ་ཆེན་པོ་སངས་རྒྱས་རྒྱལ་མཚན་གྱི་ཞབས་རྡུལ་སྤྱི་བོས་ལེན་ཞིང་མི་ཕྱེད་པའི་དད་པ་ཐོབ་པ་ཤྲཱི་ས་སྐྱ་པ་ཤཱཀྱའི་དགེ་སློང་བྱམས་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། ཀཱ་ལ་དུ་ཏིའི་ལོ། ཧེ་མནྟ་ཞེས་པའི་དུས་ཀྱི་ཚིམ་བྱེད་ཀྱི་ཟླ་བའི་རྫོགས་པ་ལྔ་པའི་ཉིན་དཔལ་ས་སྐྱའི་གནས་མཆོག་ཆུ་མིག་རྫིང་ཁའི་བླ་བྲང་བདེ་མཆོག་ཕོ་བྲང་གི་སྔགས་འཆང་ཆོས་ཀྱི་རྒྱལ་པོ་ངག་གི་དབང་པོ་ཀུན་དགའ་རིན་ཆེན་གྱི་གཟིམ་ཆུང་བདེ་བ་ཅན་གྱི་ཉི་འོད་འཁྱིལ་པར་སྦྱར་བ་འདི་རེ་ཞིག་རྫོགས་སོ། །སརྦ་མངྒལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།